บัวหลวงทริกเกอร์2เฮ ลุยหุ้น2เดือนรับ11%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บลจ.บัวหลวง โชว์บริหารกองทุนบัวหลวงทริกเกอร์ 11% เข้าเป้าแค่ 2 เดือน 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า กองทุนเปิดบัวหลวงทริกเกอร์ 11% ซึ่งลงทุนในหุ้นไทยสร้างผลตอบแทนได้ตามเป้าหมายก่อนกำหนดในอัตรา 11% ในเวลาเพียง 2 เดือน นับตั้งแต่จดทะเบียนเมื่อวันที่ 30 ก.ค. 2553 บริษัทจึงซื้อคืนหน่วยลงทุนอัตโนมัติจากผู้ถือหน่วยในวันที่ 4 ต.ค. 2553 หน่วยลงทุนละ 11.1001 บาท เพื่อคืนเงินพร้อมผลตอบแทนในวันที่ 5 ต.ค. 2553 
การรับซื้อคืนหน่วยลงทุนอัตโนมัติในครั้งนี้เป็นไปตามหลักเกณฑ์ตามเงื่อนไขการเลิกกองทุน ก่อนครบอายุ 18 เดือน ได้แก่ 1. ราคาหน่วยลงทุนไม่ต่ำกว่า 11.25 บาทเป็นเวลา 3 วันทำการติดต่อกัน และ 2.ราคามูลค่าต่อหน่วยลงทุนที่จะรับซื้อคืนโดยอัตโนมัติ ไม่ต่ำกว่า 11.10 บาท และ 3. ทรัพย์สินของกองทุนเป็นเงินสดหรือเงินฝากธนาคารทั้งหมด
ปัจจัยสำคัญที่ทำให้กองทุนถึงเป้าหมายเร็วคือการที่เศรษฐกิจไทยในไตรมาส 2 เติบโตถึง 9.1% ทำให้ผู้ลงทุนเชื่อมั่นในประเทศไทยมากขึ้นหนุนดัชนีหุ้นปรับเพิ่มขึ้น โดยเฉพาะหุ้นในกลุ่มอุตสาหกรรมที่ได้รับผลดีจากเศรษฐกิจฟื้นตัวและสถานการณ์การเมืองก็ดีขึ้น ขณะเดียวกันเลือกหุ้นรายตัวที่พื้นฐานดี
นอกจากนี้ ด้วยโครงสร้างการจัดการลงทุนของบลจ.บัวหลวง ที่มีทีมงานวิเคราะห์รายกลุ่มอุตสาหกรรม อีกทั้งการสนับสนุนข้อมูลจากบริษัทหลักทรัพย์ที่เราซื้อขายหุ้นผ่านเขา ก็ทำให้บลจ.บัวหลวง สามารถวิเคราะห์และคาดการณ์ภาวะตลาด รวมถึงคัดเลือกหุ้นที่จะลงทุน และใช้จังหวะการลงทุนที่เหมาะสมได้ ทั้งนี้ กลยุทธ์ที่ บลจ.บัวหลวง ใช้มาอย่างต่อเนื่อง ซึ่งได้แก่ Bottom Up Approach และ “Good Stocks + Good Trades = Good Performance” ก็ได้ก่อความสำเร็จให้กองทุนเปิดบัวหลวงทริกเกอร์ 11% ในครั้งนี้ 
สำหรับพอร์ตการลงทุนนั้นบลจ.บัวหลวง เลือกลงทุนในหุ้นรายตัว โดยเน้นในกลุ่มธนาคารพาณิชย์และกลุ่มค้าปลีก เนื่องจากในช่วงที่ตัดสินใจลงทุนให้กองทุนนี้ ทางทีมวิเคราะห์มองว่า หุ้นกลุ่มธนาคารมีรายได้ค่าธรรมเนียมและดอกเบี้ยที่เติบโตต่อเนื่อง โดยมีส่วนต่างดอกเบี้ยรับที่มีแนวโน้มการปรับขึ้นตามทิศทางดอกเบี้ยในประเทศ ส่วนกลุ่มค้าปลีกเป็นกลุ่มที่ธุรกิจมีกำไรเติบโตต่อเนื่องซึ่งสามารถพิจารณาได้จากการจ่ายเงินปันผลสม่ำเสมอ มีอัตราจ่ายที่สูงกว่าเงินเฟ้ออีกด้วย 
สำหรับกองทุนเปิดบัวหลวงทริกเกอร์ 15% เป็นอีกกองทุนหนึ่งที่คาดว่าจะสร้างผลตอบแทนให้แก่ผู้ถือหน่วยได้เป็นไปตามเป้าหมายก่อนกำหนด 24 เดือนเช่นกันในส่วนของกองทุนทริกเกอร์ กองใหม่นั้น ถึงแม้ว่าการออกกองทุนใหม่ในขณะนี้ น่าจะได้รับการตอบรับที่ดีจากลูกค้า ซึ่งเป็นผลดีต่อธุรกิจ แต่ความเสี่ยงจากการลงทุนก็มีมากขึ้น ซึ่งไม่ดีต่อผู้ลงทุน ดังนั้น บลจ.บัวหลวง คงต้องพิจารณาภาวะตลาดและโอกาสการลงทุนที่เหมาะสมก่อนเสนอขายอีกครั้ง เพื่อประโยชน์สูงสุดของลูกค้า 
ด้าน บลจ.ทิสโก้ แจ้งว่ากองทุนเปิดทิสโก้ สเปเชี่ยล โบนัส ฟันด์ ซึ่งมีนโยบายลงทุนในหุ้นและตราสารหนี้ในไทยมีมูลค่าต่อหน่วยลงทุน ณ วันที่ 22 ก.ย. 2553 เท่ากับ 10.6581 บาทต่อหน่วย จึงเข้าเงื่อนไขเลิกโครงการและจะคืนเงินให้ผู้ถือหน่วยลงทุนอัตโนมัติในวันที่ 6 ต.ค.นี้